**EXTRAS RAPORT**

 **privind participarea AEP la programul de training online cu tema**

 ***,,Soluționarea litigiilor electorale"***

**în perioada 24-26 mai 2021**

Având în vedere invitațiile transmise Autorității Electorale Permanente de Fundația Internațională pentru Sisteme Electorale – IFES, în perioada 24 – 26 mai 2021 s-a desfășurat programul de training, online – prin intermediul platformei Zoom, cu tema *Soluționarea litigiilor electorale*, destinat oficialilor electorali, dezvoltat pe baza metodologiei BRIDGE și organizat de Fundația Internațională pentru Sisteme Electorale (IFES).

IFES este o organizație internaționalӑ care promovează democrația la nivel global și colaborează cu societatea civilă, instituțiile publice și sectorul privat ȋn vederea organizӑrii și desfӑșurării de alegeri libere și transparente, precum și pentru promovarea democrațiilor reziliente. IFES încujează participarea a maximum doi membri din partea fiecărei instituții, specialiști din departamentul juridic și/sau departamentul responsabil cu soluționarea plângerilor, petițiilor sau contestațiilor din domeniul electoral.

Un sistem eficient de soluționare a litigiilor electorale reprezintă un element crucial al sistemului electoral. Furnizarea modalităților de îndreptare a încălcării drepturilor electorale și a mecanismelor de remediere a disfuncționalităților din procesele electorale sunt esențiale pentru asigurarea desfășurării unor alegeri credibile.

BRIDGE este un program modular de dezvoltare profesională care se concentrează asupra domeniului electoral și implică organizarea de ateliere care încurajează participanții să reflecteze asupra modalităților de îmbunătățire a organizației din care fac parte, prezentând exemple comparative și abordări alternative, generând planuri sau oferind sprijin pentru reforma organizațională

Programul de training a urmărit să consolideze capacitatea oficialilor electorali de a efectua investigații eficiente, în timp util, și să soluționeze litigiile într-un mod echitabil și transparent.

Reprezentarea AEP la training a fost asigurată de șeful Departamentului legislație, contencios electoral, relația cu Parlamentul și Uniunea Europeană, și de șeful Departamentului coordonarea organismelor electorale.

Scopul acestui program de formare a urmărit să îmbunătățească capacitatea oficialilor electorali de a desfășura investigații eficiente în timp util și de a soluționa disputele într-un mod corect și transparent. Alegerile sunt credibile dacă: rezultatele reflectă cu acuratețe voința alegătorilor și dacă publicul larg percepe procesul ca fiind corect și acceptă rezultatele. Un sistem eficient de soluționare a litigiilor electorale poate contribui la asigurarea îndeplinirii ambelor condiții, oferind un mijloc de despăgubire pentru încălcările drepturilor electorale și un mecanism pentru remedierea deficiențelor în procesele electorale.

Acest eveniment și-a propus să dezbată, între participanți, următoarele aspecte**:**

• standardele și principiile acceptate pentru soluționarea litigiilor electorale și bunele practici;

• diversitatea naturii plângerilor și litigiilor care pot apărea;

• organele responsabile cu soluționarea litigiilor electorale;

• considerente cheie și mecanisme disponibile anchetatorilor și arbitrilor pentru a asigura o adjudecare în timp util;

• sancțiunile și remediile adresate arbitrului sau arbitrilor;

• măsuri de transparență pentru a construi încrederea;

• importanța educării părților electorale interesate în soluționarea disputelor electorale.

Cursul s-a desfășurat pe parcusul a trei zile, respectiv în perioada 24 – 26 mai 2021, zilnic pe parcursul a trei ore iar moderatorii au fost: domnul Magnus Ohman - director al Biroului regional eropean IFES, doamna Meredith Applegate – consilier de program IFES și doamna Typhaine Roblot – consilier juridic în cadrul IFES.

Prima zi a debutat cu chestiuni introductive și cu prezentarea unui chestionar. Discuțiile au continuat cu subiectele propuse:

* ce este justiția electorală?
* ce reprezintă soluționarea litigiilor electorale?
* discuții privind prevenirea și descurajarea.

Au fost luate în discuție standardele și obligațiile internaționale pentru soluționarea litigiilor electorale: principii internaționale și standarde IFES GUARDE; standardele prevăzute de Ghidul de investigare; exemple comparative pentru bune practici. Acestea au fost urmate de un exercițiu privind standardele internaționale – realizat prin intermediul sălilor de discuții organizate online sau a discuțiilor în plen.

După pauză, a fost supus dezbaterii subiectul referitor la jurisdicția și rolul organismelor de management electoral, punctându-se aspectele care privesc: diversitatea soluționării disputelor electorale, rolul și responsabilitățile – structura organizațională și divizarea funcțiilor, soluționarea disputelor electorale și competența de soluționare – jurisdicția. Totodată, au fost detaliate categoriile de dispute și încălcări.

Ulterior, cursanții au participat la rezolvarea unui exercițiu privind tipurile de dispute, având drept scenariu nominalizarea candidaților, încălcări ale legislației în timpul campaniei electorale (discursuri care promovează ura, discursuri pentru dezinformare), abuzul resurselor de stat și numărarea voturilor. A fost adus la cunoștință cadrul care reglementează soluționarea disputelor electorale: reguli prestabilite, precum și elaborarea unor reglementări şi proceduri speciale.

Finalul acestei prime zile a fost asigurat de doamna Meredith Applegate care a realizat încheierea și concluziile.

Cea de-a doua zi a programului de training a debutat cu prezentarea condițiilor juridice, cu ajutorul unor exerciții, prezentare urmată de evidențierea tipurilor de probe și dovezi – tot prin intermediul unui exercițiu.

Discuțiile au continuat cu clarificarea conceptelor de rezolvare, remediere și sancționare, precizându-se tipurile de remedii și sancțiuni disponibile, standardele și bunele practici cu exemple comparative din jurisprudență.

După o scurtă pauză, s-a propus un exercițiu, cu joc de rol, desfășurat în săli, organizate online, și discuții în plen.

De asemenea, a fost prezentată situația, din punct de vedere procedural, după cum urmează:

* procesul de reclamații/plângeri, pas cu pas;
* distincția dintre: termene limită, fraudă vs malpraxis, dovezi, infracțiuni electorale;
* sistemele de management.

Și finalul celei de-a doua zile a fost asigurat de doamna Meredith Applegate care a realizat încheierea și concluziile.

În ultima zi a cursului de training discuțiile inițiate de doamna Typhaine Roblot au avut ca tematică redactarea hotărârilor sau a recomandărilor propuse, având în vedere urmpătorii pași:

* elaborarea pas cu pas a hotărârii;
* folosinrea scenariului jocului de rol din ziua ziua a doua.

Ulterior, dumneaei a supus atenției participanților principiile justiției deschise, discuția fiind urmată de un exercițiu:

* desfășurarea audierilor publice (virtuale sau cu prezență fizică);
* publicarea deciziilor;
* publicarea rapoartelor sau a informațiilor periodice;
* prezentarea noii baze de date IFES privind judecarea cauzelor electorale.

Moderatoarea, doamna Meredith Applegate, a făcut referiri la sensibilizarea organismelor de management electoral și la creșterea gradului de conștientizare cu privire la soluționarea litigiilor electorale.

În încheierea cursului au avut loc discuții și recomandări, întrebări, răspunsuri, sugestii pentru activitățile viitoare și, nu în ultimul rând, concluziile finale.